SZERENCSE

Óraleírás – osztályfőnöki óra 7. osztály - a Szitakötő 32. számának írásai alapján

Készítette Nagy Péter – Németh Kálmán Általános Iskola és A.M.I., Fót

(Az óra az új év 2. osztályfőnöki órája volt. Szilveszterhez, Újévhez közel a gyerekek számára még időszerű volt a téma.)

1. Előkészítés: A 20 fős osztályt 4 csoportra osztottuk (a gyerekek maguk választottak csoporttagokat), átrendeztük a termet, kiosztottuk az eszközöket (rajzpapír, írószer, ragacs). (3 p)
2. Ráhangolás: Fogalmazzátok meg szómagyarázat-szerűen, mit jelent a SZERENCSE, szerencsés szó! (3 p)
3. Rajzolási feladat: Rajzoljatok minél több szerencsével (esetleg szerencsétlenséggel) kapcsolatos jelképet! (5 p)
4. A munkák bemutatása: a csoportok képviselői a táblára ragasztották a lapokat, és felolvasták a definícióikat, ismertették a rajzaikat – mit miért rajzoltak. (4x3 p)
5. Idézetek értelmezése: Minden csoport húz egy-egy szerencsével kapcsolatos idézetet, amit megpróbál értelmezni. (7 p)

„Mélyen hiszek a szerencsében, és azt találtam, minél keményebben dolgozom, annál szerencsésebb vagyok.” (Stephen Leacock)

„A szerencse nem más, mint a felkészültség találkozása a lehetőséggel.” (Darrell Royal)

„A siker pusztán a szerencsén múlik. Ezt bármelyik vesztes megerősíti neked.” (Earl Wilson)

„A szerencse is belefárad, ha sokáig a hátán kell hordania valakit.” (Baltasar Gracián)

„Ha a lehetőség nem kopogtat be hozzád, csinálj magadnak egy ajtót.” (Milton Berle)

Forrás: <https://idezet.wordpress.com/category/szerencse/>

1. Verseny - Szólások párosítása: Szerencsével kapcsolatos 13 db szólást ketté vágtam és összekevertem. A csapatoknak ezeket kellett párosítaniuk, majd közösen értelmeztük azokat. (10 p)

 (A felhasznált szólások külön feladatlapon is megtalálhatók.)

1. Ki korán kel… A) a szerencse

2. Mindenki a maga… B) ne bízza a szerencsére

3. Szegénynek a… C) szerencséjének a kovácsa

4. Bolondnak… D) szerencse

5. Akinek nincs szerencséje a kártyában, … E) talál szemet

6. Bátraké a… F) aranyat lel

7. Vak tyúk is… G) forgandó

8. A szerencse… H) ki nem volt soha szerencsétlen

9. A szerencse… I) szerencséje is szegény

10. Nem tudja becsülni a szerencsét, … J) kedvez a szerencse

11. Aki szerencsés akar lenni, … K) annak jut a szerelemben

12. Rámosolygott… L) csak kölcsön

13. A szerencse nem jár örökbe, … M) vak

1. Az órai feladatok és a munka értékelése (5 p)

Reflexió az ismertetett órához, a csoportok munkái

Az önkéntes csapatválasztás nem volt szerencsés. A csoportok szimpátia alapján szerveződtek, ennélfogva igen jelentős különbségek keletkeztek a munkákban.

A csapatok munkái:

2. Szerencse: 1. „Az a jelenség, amikor az embernek mákja van.” 2. „Véletlenszerűen történik veled jó dolog.” 3. „Beavatkozás nélkül történik valakivel valami jó.” 4. „Váratlan esemény, ami kedvező az embernek.”

3. Szerencse jelképek, amit rajzoltak: négylevelű lóhere, szerencsemalac, szerencsepatkó, dobókocka, Újévkor lencse, mák, kéményseprő.

5. Idézetek: Minden csapat felismerte, összefüggésbe hozta a szerencse, a lehetőségek felismerése és a szorgalom, a munka kapcsolatát.

6. A szólások párosítása verseny: Itt jelentkezett leginkább a csapatok közötti különbség. Az első csapat a többieket jóval megelőzve rakta ki a 13 szólást. Az utolsó csapatnak nem is sikerült a rendelkezésre álló idő alatt mindet párosítani. A szólások értelmét viszont közös munkával megfejtettük.

7. Értékelés: A legerősebb csapat végig szívesen és élvezettel dolgozott. A leggyengébbek az utolsó feladatra már elfáradtak, nem is fejezték be. A legjobban tetsző feladat a szóláskirakó volt.